TARYBOS REGLAMENTAS (EB) Nr. 1183/2006
2006 m. liepos 24 d.
nustatantis Bendrijos suaugusių galvijų skerdenų klasifikavimo skalę
(kodifikuota redakcija)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę (1),
atsižvelgdama į Europos ekonomikos ir socialinių reikalų komiteto nuomonę (2),
kadangi:
(1)
1981 m. balandžio 28 d. Tarybos reglamentas (EEB) Nr. 1208/81, nustatantis Bendrijos suaugusių galvijų skerdenų klasifikavimo skalę (3), buvo iš esmės keičiamas (4). Siekiant aiškumo ir racionalumo minėtas reglamentas turėtų būti kodifikuotas.
(2)
Bendrijos suaugusių galvijų klasifikavimo skalė turėtų būti taikoma nustatant kainas ir intervencijai galvijienos sektoriuje vykdyti.
(3)
Suaugusių galvijų skerdenų klasifikavimas turi būti pagrįstas galvijo raumeningumo ir riebalinio sluoksnio laipsniu. Pagal šiuos du kriterijus galima skerdenas skirstyti į klases. Taip suklasifikuotos skerdenos turi būti identifikuojamos.
(4)
Norint užtikrinti, kad šis reglamentas būtų vienodai taikomas visoje Bendrijoje, reikėtų numatyti patikrinimus vietoje, vykdomus Bendrijos inspektavimo komiteto,
PRIĖMĖ ŠĮ REGLAMENTĄ:
1 straipsnis
Šiuo reglamentu nustatoma Bendrijos suaugusių galvijų skerdenų klasifikavimo skalė.
2 straipsnis
Šiame reglamente vartojami tokie apibrėžimai:
a)
skerdena - visas paskersto galvijo kūnas nuleidus kraują, išdarinėjus ir nulupus odą:
-
be galvos ir be kojų; galva atskiriama nuo skerdenos ties pirmuoju sprando slanksteliu, o kojos nukertamos ties riešo ir kulno sąnariais,
-
be krūtinės ir pilvo ertmėse esančių organų, su inkstais, inkstų riebalais ir dubens riebalais arba be jų,
-
be lytinių organų ir prie jų esančių rišamųjų raumenų, o patelės - be tešmens ir tešmens riebalų;
b)
skerdenos pusė - simetriškai perpjovus visą paskersto galvijo kūną, nurodytą a punkte, per kiekvieno sprando, nugaros, juosmens ir kryžkaulio slankstelio vidurį ir per krūtinkaulio ir gaktikaulio bei dubens sąaugos vidurį.
3 straipsnis
Kad būtų galima nustatyti rinkos kainas, skerdena pateikiama klasifikavimui nenuėmus paviršinių riebalų, sprandą nupjovus pagal veterinarijos reikalavimus, ir:
-
be inkstų, inkstų riebalų ir dubens riebalų,
-
be diafragmos,
-
be uodegos,
-
be stuburo smegenų,
-
be sėklidžių riebalų,
-
be riebalų ant užpakalinių kumpių (šlaunų) vidinės pusės,
-
be jungo venos ir šalia esančių riebalų.
Tačiau, jei valstybės narės nesilaiko čia nurodyto tipinio skerdenos pateikimo, joms leidžiama kitaip ją pateikti klasifikavimui.
Tokiais atvejais pritaikomosios pataisos, kurias reikia padaryti, kad būtų galima palaipsniui pereiti prie šio tipinio skerdenos pateikimo, nustatomos 1999 m. gegužės 17 d. Tarybos reglamento (EB) Nr. 1254/1999 dėl bendro galvijienos rinkos organizavimo (5) 43 straipsnio 2 dalyje nustatyta tvarka.
4 straipsnis
1. Nepažeidžiant taikomų intervencinių taisyklių, suaugusių galvijų skerdenos skirstomos į šias kategorijas:
A.
Jaunesnių nei dvejų metų nekastruotų bulių skerdenos;
B.
Kitų nekastruotų bulių skerdenos;
C.
Kastruotų bulių (jaučių) skerdenos;
D.
Apsiveršiavusių patelių skerdenos;
E.
Kitų patelių skerdenos.
Skerdenų priskyrimo šioms kategorijoms kriterijai nustatomi Reglamento (EB) Nr. 1254/1999 43 straipsnio 2 dalyje nustatyta tvarka.
2. Suaugusių galvijų skerdenos klasifikuojamos iš eilės įvertinus:
a)
raumeningumą, kaip apibrėžta I priede;
b)
riebalinį sluoksnį, kaip apibrėžta II priede.
3. I priede raide S pažymėtą raumeningumo klasę valstybės narės gali naudoti, jei jos įsiveda neprivalomą raumeningumo klasę, pranašesnę už egzistuojančias klases (skerdenų dvigubo raumeningumo), kad galėtų atsižvelgti į tam tikros produkcijos esamas ar tikėtinas ypatybes.
Valstybės narės, ketinančios pasinaudoti šia galimybe, apie tai praneša Komisijai ir kitoms valstybėms narėms.
4. Valstybėms narėms leidžiama kiekvieną iš I ir II prieduose numatytų klasių suskirstyti daugiausia į tris poklasius.
5 straipsnis
1. Skerdenos ar skerdenų pusės klasifikuojamos kaip galima greičiau galviją paskerdus, ir tai atliekama pačioje skerdykloje.
2. Klasifikavus skerdenas ar skerdenų puses, jos atitinkamai paženklinamos.
3. Prieš ženklinant skerdeną valstybėms narėms leidžiama nuo skerdenų ar skerdenų pusių nuimti paviršinius riebalus, jei tai verta dėl riebalinio sluoksnio.
Sąlygos, kuriomis turi būti nuimami paviršiniai riebalai, nustatomos Reglamento (EB) Nr. 1254/1999 43 straipsnio 2 dalyje nustatyta tvarka.
6 straipsnis
1. Patikrinimą vietoje vykdo Bendrijos inspektavimo komitetas, į kurio sudėtį įeina Komisijos ekspertai ir valstybių narių paskirtieji ekspertai. Apie atliktus patikrinimus komitetas atsiskaito Komisijai.
Prireikus Komisija imasi būtinų priemonių, kad klasifikuojant būtų taikomi vienodi metodai.
Tokie tikrinimai vykdomi Bendrijos vardu, ji ir dengia tokio tikrinimo išlaidas.
2. Išsamios 1 dalies taikymo taisyklės priimamos Reglamento (EB) Nr. 1254/1999 43 straipsnio 2 dalyje nustatyta tvarka.
7 straipsnis
Papildomos nuostatos, apibrėžiančios raumeningumo ir riebalinio sluoksnio klases, priimamos Reglamento (EB) Nr. 1254/1999 43 straipsnio 2 dalyje nustatyta tvarka.
8 straipsnis
Reglamentas (EEB) Nr. 1208/81 yra panaikinamas.
Nuorodos į panaikintą reglamentą laikomos nuorodomis į šį reglamentą ir skaitomos pagal IV priede pateiktą atitikmenų lentelę.
9 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. liepos 24 d.